和沈參軍招友生觀芙蓉池
作者：溫庭筠
朝代：唐

paragraphs: 桂棟坐清曉，瑤琴商鳳絲。
況聞楚澤香，適與秋風期。
遂從櫂萍客，靜嘯煙草湄。
倒影迴澹蕩，愁紅媚漣漪。
湘莖久鮮澀，宿雨增離披。
而我江海意，楚遊動夢思。
北渚水雲葉，南塘煙霧枝。
豈亡臺榭芳，獨與鷗鳥知。
珠墜魚迸淺，影多鳧泛遲。
落英不可攀，返照昏澄陂。